আরজিকরের চিকিৎসক পড়ুয়া খুনের ঘটনায় মালদা থেকে গ্রেফতার অভিযুক্ত চিকিৎসক

কলকাতা: আরজিকরের চিকিৎসক পড়ুয়া খুনের ঘটনায় গ্রেফতার অভিযুক্ত মালদা হাসপাতালের চিকিৎসক। ধৃতের দাবি, তাঁর বিরুদ্ধে মিথ্যে অভিযোগ করা হয়েছে। জানা গিয়েছে, শনিবার অনিন্দিতার মা আলপনা টুডু মালদার ইংরেজবাজার থানায় মেয়ের প্রেমিক তথা মালদা মেডিক্যালের ছাত্র উজ্জ্বল সোরেনের বিরুদ্ধে খুনের অভিযোগ দায়ের করেন ৷ এরপর মালদা মেডিক্যালের হস্টেল থেকে গ্রেফতার করা হয় ধৃতকে।

ধৃত উজ্জ্বলের দাবি, “আমাদের বিয়ে হয়নি৷ আমার মাধ্যমে অনিন্দিতার গর্ভপাতও করানো হয়নি ৷ আমি তাকে কোনও হোটেলে রাখিনি৷ ও আমাদের হস্টেলেই ছিল৷ আমি ওকে কোনও ওষুধ খাওয়াইনি ৷ অসুস্থ বোধ করায় ও নিজেই প্যারাসিটামল খেয়েছিল৷ যখন আমি ওকে শেষবার দেখেছিলাম তখন ওর মুখ গিয়ে কোনও গ্যাঁজা বেরোয়নি ৷ ওর মা কেন এমন অভিযোগ করেছেন জানা নেই ৷ তবে অনিন্দিতা বাড়িতে থাকার সময়ও দু’তিনবার নিজেকে শেষ করে দেওয়ার চেষ্টা করেছিল ৷”

আরও পড়ুন: তিন মাসেই বেহাল কোটি টাকার রাস্তা, দুর্নীতির অভিযোগে সরব বিরোধী ও স্থানীয়রা

প্রসঙ্গত, আরজিকর মেডিক্যাল কলেজের পড়ুয়াকে খুনের অভিযোগ উঠেছে মালদা মেডিক্যাল কলেজের চিকিৎসক পড়ুয়ার বিরুদ্ধে। জানা গিয়েছে, তাদের দুজনের প্রেমের সম্পর্ক ছিল। তবে তাদের বিয়ে নিয়ে বেশ কিছুদিন ধরেই চলছিল ঝামেলা। এরপরই আরজিকরের পড়ুয়া তরুণী গিয়েছিলেন মালদার চিকিৎসক পড়ুয়ার সঙ্গে দেখা করতে। তবে সেই রাতেই মৃত্যু হয় ওই তরুণীর। এই ঘটনার পর থেকেই ফের একাধিক প্রশ্ন উঠতে শুরু করেছে।