ফের আরজিকর হাসপাতালে চাঞ্চল্য, সিনিয়র- জুনিয়র ‘বচসা’

কলকাতা: ফের বিতর্কে আরজিকর মেডিক্যাল কলেজ হাসপাতাল। এবার সিনিয়র পড়ুয়ার বিরূদ্ধে হেনস্থার অভিযোগ আনল মেডিকেল কলেজেরই এক পড়ুয়া। ওই পড়ুয়ার অভিযোগ, গত ৮ সেপ্টেম্বর হাসপাতালে হোস্টেলের ক্যান্টিনে হেনস্থার শিকার হয়েছেন তিনি। তাঁর সঙ্গে আরও এক পড়ুয়াকে হুমকি দেওয়া হয় বলে অভিযোগপত্রে লেখা রয়েছে।

হেনস্থা হওয়া পড়ুয়ার অভিযোগ , ৮ সেপ্টেম্বর কলেজের এক ছাত্র, তাঁদের হেনস্তা করেন! শুধু তাই নয়, অনেকক্ষণ দাঁড় করিয়ে রেখে হুমকি দেওয়া হয় বলে অভিযোগ। পরে কেন্দ্রীয় বাহিনীর নিরাপত্তারক্ষীরা এসে নাকি তাঁদের উদ্ধার করেন! মেডিকেল কলেজের অধ্যক্ষকে এমনই অভিযোগ লিখেছেন ওই পড়ুয়া । এই ঘটনার পর ফের চাঞ্চল্য ছড়িয়ে পড়েছে। ইতিমধ্যেই হাসপাতাল কর্তৃপক্ষের তরফে ঘটনার তদন্ত শুরু হয়েছে।

আরও পড়ুন: ব্যবস্থা নিল যাদবপুর বিশ্ববিদ্যালয়, কার্যকর একগুচ্ছ নিষেধাজ্ঞা

যদিও, অভিযুক্ত চিকিৎসক পড়ুয়া বলছেন , “যাঁরা অভিযোগ করছেন এঁরা নিজেরাই হাসপাতালে পুরোনো থ্রেট কালচারের সঙ্গে যুক্ত। ওই দিন বহিরাগত ওই দুই ছাত্র ওখানে গিয়ে অশান্তি করছিল, ওদের বারণ করা হয়। আমরাই নিরাপত্তারক্ষী ডেকে সরিয়ে দিই।” তিনি বলেন, সম্পূর্ণ মিথ্যা অভিযোগ। ফের পুরনো দিন ফেরানোর চেষ্টা করা হচ্ছে বলেও দাবি অভিযুক্ত ওই ছাত্রের।